รัฐบาลไทย-ข่าวทำเนียบรัฐบาล-นายกรัฐมนตรีเป็นประธานพิธีวันคล้ายวันสถาปนา กอ.รมน. ประจำปี 2566
วันศุกร์ที่ 17 กุมภาพันธ์ 2566
17/02/2566
นายกรัฐมนตรีเป็นประธานพิธีวันคล้ายวันสถาปนา กอ.รมน. ประจําปี 2566
นายกรัฐมนตรีเป็นประธานพิธีวันคล้ายวันสถาปนา กอ.รมน. ประจําปี 2566
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า วันนี้ (17 กุมภาพันธ์ 2566) เวลา 08.15 น. ณ กองอํานวยการรักษาความมั่นคงภายในราชอาณาจักร (กอ.รมน.) สวนรื่นฤดี เขตดุสิต กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีวันคล้ายวันสถาปนากองอํานวยการรักษาความมั่นคงภายในราชอาณาจักร (กอ.รมน.) ประจําปี 2566 โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ผู้บัญชาการเหล่าทัพ คณะกรรมการ กอ.รมน. ข้าราชการทหารชั้นผู้ใหญ่ และเจ้าหน้าที่ที่เกี่ยวข้อง เข้าร่วมพิธี ซึ่งพลเอก ณรงค์พันธ์ จิตต์แก้วแท้ รองผู้อํานวยการรักษาความมั่นคงภายในราชอาณาจักร และพลเอก อุกฤษฎ์ บุญตานนท์ เลขาธิการกองอํานวยการรักษาความมั่นคงภายในราชอาณาจักร ให้การต้อนรับ
เมื่อนายกรัฐมนตรีเดินทางถึง กอ.รมน. นายกรัฐมนตรีไปยังพระตําหนักเพชรัตน์ ถวายพวงมาลัยกราบพระรัตนตรัย จากนั้น ถวายพวงมาลัยกราบสักการะพระบรมรูปสมเด็จพระนเรศวรมหาราช ถวายพวงมาลัยกราบสักการะพระบรมรูปรัชกาลที่ 6 ถวายพวงมาลัยกราบสักการะพระบรมรูปรัชกาลที่ 9 และถวายพวงมาลัยกราบสักการะพระบรมรูปสมเด็จเจ้าฟ้าเพชรรัตน์ฯ แล้ว นายกรัฐมนตรีขึ้นไปยังชั้น 3 อาคารรื่นฤดี ถวายพวงมาลัยสักการะพระบรมรูปรัชกาลที่ 6
จากนั้น ที่ห้องอเนกประสงค์ ชั้น 1 อาคารรื่นฤดี นายกรัฐมนตรีจุดธูปเทียนบูชาพระรัตนตรัยและจุดเครื่องทองน้อยหน้าโต๊ะตั้งโกศรายนามผู้เสียชีวิต เจ้าหน้าที่อาราธนาศีล พระสงฆ์ให้ศีล จบแล้ว นายกรัฐมนตรีถวายผ้าไตรจํานวน 10 ไตร แล้วนายกรัฐมนตรีกรวดน้ํา พระสงฆ์เจริญพระพุทธมนต์ นายกรัฐมนตรีและคณะกรรมการ กอ.รมน. ถวายเครื่องไทยธรรม พระสงฆ์สวดอนุโมทนา นายกรัฐมนตรีกรวดน้ํา ประธานสงฆ์ปะพรมน้ําพระพุทธมนต์ เสร็จพิธี นายกรัฐมนตรีเดินทางกลับ
สําหรับกองอํานวยการรักษาความมั่นคงภายในราชอาณาจักร จัดตั้งขึ้นตามพระราชบัญญัติการรักษาความมั่นคงภายในราชอาณาจักร พุทธศักราช 2551 มีอํานาจหน้าที่และรับผิดชอบเกี่ยวกับการรักษาความมั่นคงภายในราชอาณาจักร เป็นองค์กรหลักในการบูรณาการ อํานวยการ และกํากับดูแลการปฏิบัติงานป้องกันและแก้ไขปัญหาความมั่นคงภายในราชอาณาจักรอย่างมีประสิทธิภาพ เพื่อให้เกิดความสงบเรียบร้อยของประชาชน หรือความมั่นคงของรัฐ พร้อมทั้งดําเนินการเสริมสร้างให้ประชาชนตระหนักในหน้าที่ที่จะเทิดทูน พิทักษ์และรักษาไว้ซึ่งสถาบันชาติ ศาสนา และพระมหากษัตริย์ โดยให้ความสําคัญต่อการส่งเสริมให้ประชาชนเข้ามามีส่วนร่วม ทั้งในการป้องกันและแก้ไขปัญหาต่าง ๆ และสนับสนุนโครงการอันเนื่องมาจากพระราชดําริ ด้วยการน้อมนําแนวทางพระราชทาน “เข้าใจ เข้าถึง พัฒนา” และ “ปรัชญาของเศรษฐกิจพอเพียง”เป็นหลักในการดําเนินงาน
ทั้งนี้ ภายหลังจากที่มีการบังคับใช้พระราชบัญญัติการรักษาความมั่นคงภายในราชอาณาจักร พ.ศ. 2551 เป็นผลให้กองอํานวยการรักษาความมั่นคงภายในราชอาณาจักร เป็นส่วนราชการที่มีรูปแบบเฉพาะขึ้นในสํานักนายกรัฐมนตรี ภายใต้การบังคับบัญชาโดยขึ้นตรงกับนายกรัฐมนตรี มีนายกรัฐมนตรีเป็นผู้อํานวยการรักษาความมั่นคงภายในราชอาณาจักร มีรัฐมนตรีและหัวหน้าส่วนราชการด้านความมั่นคงเป็นคณะกรรมการอํานวยการรักษาความมั่นคงภายในราชอาณาจักร และเพื่อรองรับตามพระราชบัญญัติการรักษาความมั่นคงภายในราชอาณาจักร พ.ศ. 2551 โดยในปี พ.ศ. 2558 รัฐบาลได้ประกาศให้วันที่ 19 กุมภาพันธ์ 2551 เป็นวันสถาปนากองอํานวยการรักษาความมั่นคงภายในราชอาณาจักร เพื่อเป็นการระลึกถึงความสําคัญและเกิดความภาคภูมิใจในเกียรติประวัติความเป็นมา ตลอดจนผลการปฏิบัติภารกิจด้วยความมุ่งมั่น ทุ่มเทและเสียสละในอดีตที่ผ่านมา รวมทั้งเพื่อเป็นการรวมจิตใจของข้าราชการภายในหน่วยงานให้มีความรักความสามัคคี ความเป็นน้ําหนึ่งใจเดียวกันในการปฏิบัติงานและให้วันที่ 19 กุมภาพันธ์ของทุกปี เป็นวันคล้ายวันสถาปนากองอํานวยการรักษาความมั่นคงภายในราชอาณาจักร